b'\n_START_ARTICLE_\nTruvor Svento\n_START_PARAGRAPH_\nTruvor Svento, vuoteen 1938 Sventorzetski (20. helmikuuta 1910 Viipuri \xe2\x80\x93 23. joulukuuta 1939 Summa) oli suomalainen s\xc3\xa4velt\xc3\xa4j\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSventon vanhemmat olivat toimittaja ja poliitikko Reinhold Svento ja Evi Hackzell. Svento syntyi Viipurissa ja kiinnostui jo lapsuudessaan muusikon urasta. H\xc3\xa4n kirjoitti ylioppilaaksi Suomalaisesta normaalilyseosta vuonna 1928 ja jatkoi opintojaan Helsingin yliopiston lainopillisessa tiedekunnassa. Lakiopintojensa ohella h\xc3\xa4n samanaikaisesti opiskeli s\xc3\xa4vellyst\xc3\xa4 Erkki Melartinin johdolla Helsingin konservatoriossa. Svento soitti itse kotonaan pianoa, monesti my\xc3\xb6s triossa viulisti- ja sellistiveljens\xc3\xa4 kanssa. Svento toimi my\xc3\xb6s kapellimestarina ja musiikkikriitikkona Suomen Sosialidemokraatissa sek\xc3\xa4 toimi Helsingin kaupungin musiikkilautakunnassa ja johti Helsingin kaupunginorkesteria. H\xc3\xa4nen v\xc3\xa4h\xc3\xa4iseksi j\xc3\xa4\xc3\xa4neeseen tuotantoonsa kuuluu mm. sinfonia e-molli (1939) sek\xc3\xa4 viisiosainen, perheen Ahvenanmaalle useana kes\xc3\xa4n\xc3\xa4 tekemien purjehdusretkien innoittama Ahvenanmaa-orkesterisarja (1938). H\xc3\xa4n piti s\xc3\xa4vellyskonsertin Helsingiss\xc3\xa4 ja Viipurissa._NEWLINE_Svento suoritti asevelvollisuutensa vuosina 1930\xe2\x80\x931931 Uudenmaan rykmentiss\xc3\xa4 ja k\xc3\xa4vi Reserviupseerikoulun kurssin numero 20. Talvisodan puhjettua h\xc3\xa4net kutsuttiin palvelukseen ja sijoitettiin joukkueenjohtajaksi Jalkav\xc3\xa4kirykmentti 17:n VII pataljoonaan. H\xc3\xa4n johdatti joukkueensa taisteluihin Karjalankannaksella. H\xc3\xa4nen lupaava muusikonuransa p\xc3\xa4\xc3\xa4ttyi Summassa 23. joulukuuta 1939, kun h\xc3\xa4n kaatui 29-vuotiaana.'